Շենքի բացումը խորհրդանշող կարմիր ժապավենը կտրելով, նախագահ Ռոբերտ Քոչարյանը գործող եւ նախկին քաղաքապետերի ուղեկցությամբ շրջայց կատարեց։ Երկրի ղեկավարը բարձրացավ նաեւ աշտարակ, որտեղ հընթացս, կեսկատակ դիմելով Երվանդ Զախարյանին, նշեց, թե ամեն շաբաթ գալու եւ այդ բարձրությունից հետեւելու է նրա գործունեության արդյունքներին։ Իսկ քիչ անց, լրագրողների հետ ճեպազրույցի ժամանակ ներկայացնելով քաղաքապետարանի նոր շենքից ստացած տպավորությունները, ՌՈԲԵՐՏ ՔՈՉԱՐՅԱՆՆ ասաց. "Բավարարված եմ։ Հսկայածավալ աշխատանք է կատարվել շատ կարճ ժամանակահատվածում։ Բավարարված եմ նաեւ այն առումով, որ կատարվել է այնպես, ինչպես իմ մտահղացումն էր։ Վերահսկողության տակ էի պահում այս ողջ գործընթացը։ Համարում եմ, որ երկրի մայրաքաղաքը պետք է ունենա քաղաքապետարանի այսպիսի շենք։ Սա նաեւ քաղաքի կարգն է ընդգծում։ Եւ մեր քաղաքն արժանի է այսպիսի շքեղ շենք ունենալուն։